VALSTYBINIO SOCIALINIO DRAUDIMO FONDO VALDYBOS DIREKTORIUS

Į S A K Y M A S

DĖL APDRAUSTŲJŲ VALSTYBINIU SOCIALINIU DRAUDIMU PRIĖMIMO Į DARBĄ TVARKOS BEI FORMŲ PATVIRTINIMO

2001 m. gegužės 15 d. Nr. 457

Vilnius

Vadovaudamasis Lietuvos Respublikos valstybinio socialinio draudimo įstatymu (Žin., 1991, Nr. 17-447), Apdraustųjų valstybiniu socialiniu draudimu įskaitos taisyklėmis (Žin., 1995, Nr. 48-1172) bei Lietuvos Respublikos nelaimingų atsitikimų darbe ir profesinių ligų socialinio draudimo įstatymu (Žin., 1999, Nr. 110-3207),

1. Tvirtinu pridedamas:

1.1. Duomenų apie apdraustųjų valstybiniu socialiniu draudimu priėmimą į darbą teikimo tvarką;

1.2. formą 1a-SD „Pranešimas apie apdraustojo valstybiniu socialiniu draudimu priėmimą į darbą“;

1.3. formą 1b-SD „Pranešimas apie apdraustųjų valstybiniu socialiniu draudimu priėmimą į darbą“.

2. Laikau netekusiais galios:

2.1. Valstybinio socialinio draudimo fondo valdybos direktoriaus 1995 m. rugpjūčio 7 d. įsakymo Nr. 135 „Dėl duomenų apie apdraustuosius pateikimo blankų formų „ 1 punkto 1 pastraipą;

2.2. Duomenų apie apdraustuosius pateikimo valstybinio socialinio draudimo fondo valdybos teritoriniam skyriui tvarkos, patvirtintos Valstybinio socialinio draudimo fondo valdybos 1998 03 09 įsakymu Nr. 107, 1 punktą.

DIREKTORIUS	D. PREVELIS

PATVIRTINTA

Valstybinio socialinio draudimo

fondo valdybos direktoriaus

2001 m. gegužės 15 d. įsakymu Nr. 457

DUOMENŲ APIE APDRAUSTŲJŲ VALSTYBINIU SOCIALINIU

DRAUDIMU PRIĖMIMĄ Į DARBĄ TEIKIMO

T V A R K A

I. BENDROSIOS NUOSTATOS

1. Duomenų apie apdraustųjų valstybiniu socialiniu draudimu priėmimą į darbą teikimo tvarka (toliau – tvarka) parengta vadovaujantis Lietuvos Respublikos valstybinio socialinio draudimo įstatymu (Žin., 1991, Nr. 17-447), Lietuvos Respublikos valstybinio socialinio draudimo fondo biudžeto sudarymo ir vykdymo taisyklėmis (Žin., 2000, Nr. 82-2489) ir Apdraustųjų valstybiniu socialiniu draudimu įskaitos taisyklėmis (Žin., 1995, Nr. 48-1172).

2. Ši tvarka nustato duomenų apie apdraustųjų valstybiniu socialiniu draudimu priėmimą į darbą teikimo Valstybinio socialinio draudimo fondo valdybos teritoriniam skyriui (toliau – VSDFV teritorinis skyrius) tvarką.

3. Ši tvarka taikoma Lietuvos Respublikos teritorijoje esančioms įmonėms, įstaigoms ir organizacijoms, fiziniams asmenims, t. y. draudėjams, kurie priima asmenis į darbą ar tarnybą (toliau – į darbą).

4. Tvarkoje vartojamos sąvokos atitinka Lietuvos Respublikos valstybinio socialinio draudimo fondo biudžeto sudarymo ir vykdymo taisyklėse vartojamas sąvokas.

II. DUOMENŲ PATEIKIMAS

5. Draudėjas teikia Valstybinio socialinio draudimo fondo valdybos teritoriniam skyriui informaciją apie apdraustojo asmens priėmimą į darbą (tiek į pagrindinį, tiek į nepagrindinį).

6. Draudėjas, priėmęs asmenį į darbą, pildo formą 1a-SD „Pranešimas apie apdraustojo valstybiniu socialiniu draudimu priėmimą į darbą“ (individuali) arba formą 1b-SD „Pranešimas apie apdraustųjų valstybiniu socialiniu draudimu priėmimą į darbą“ (grupinė) ir tą pačią dieną (priėmimo į darbą) teikia VSDFV teritoriniam skyriui, kuriame įmonė registruota draudėju. Jeigu asmuo anksčiau niekur nedirbo, t. y. neturi valstybinio socialinio draudimo pažymėjimo (toliau – VSD pažymėjimas), tai šis dokumentas tampa ir paraiška išduoti VSD pažymėjimą.

7. Draudėjas, pildydamas pranešimą apie priėmimą į darbą asmens, neturinčio VSD pažymėjimo, privalo teirautis, ar asmuo turi sveikatos draudimo pažymėjimą, ir jo duomenis nurodyti formose 1a-SD arba 1b-SD.

III. FORMŲ UŽPILDYMO TVARKA

8. Formose 1a-SD, 1b-SD pildomi duomenys:

8.1. draudėjo duomenys:

8.1.1. kodas – iš draudėjo registravimo pažymėjimo;

8.1.2. pavadinimas – iš įmonės registravimo pažymėjimo arba draudėjo registravimo pažymėjimo;

8.1.3. draudėjo adresas ir asmens, atsakingo už dokumento pildymą, darbo telefono numeris;

8.2. valstybinio socialinio draudimo įmokų tarifai draudėjui ir apdraustajam;

8.3. apdraustojo asmens duomenys:

8.3.1. vardas, pavardė – iš Lietuvos Respublikos piliečio paso, leidimo nuolat gyventi Lietuvos Respublikoje arba VSD pažymėjimo;

8.3.2. kodas – asmens kodas iš Lietuvos Respublikos piliečio paso, leidimo nuolat gyventi Lietuvos Respublikoje arba VSD pažymėjimo;

8.3.3. VSD pažymėjimo serija ir numeris – jei asmuo neturi VSD pažymėjimo, bet turi sveikatos draudimo pažymėjimą, jo seriją ir numerį reikia nurodyti po asmens vardo ir pavardės formoje 1a-SD, o formoje 1b-SD – pastabų stulpelyje;

8.4. priėmimo į darbą data – metai, mėnuo, diena – iš darbo pradžią įteisinančio dokumento;

8.5. užpildytas dokumentas patvirtinamas įmonės vadovo bei užpildžiusiojo dokumentą asmens parašais, nurodant vardą, pavardę, ir įmonės antspaudu.

IV. BAIGIAMOSIOS NUOSTATOS

9. Draudėjas pranešimus apie priėmimą į darbą gali išsiųsti registruotu laišku, kurio spaudo data turi sutapti su priėmimo į darbą data. Tokia pačia tvarka pranešimus galima siųsti faksu, po to per 5 dienas pristatant originalius patvirtintus pranešimus VSDFV teritoriniam skyriui.

______________